TAC za inćuna (Engraulis encrasicolus) na potpodručjima ICES-a 9 i 10 te u vodama Unije na području Odbora za ribarstvo istočnog dijela središnjeg Atlantika (CECAF) 34.1.1. za razdoblje od 1. srpnja 2022. do 30. lipnja 2023. utvrđen je Uredbom (EU) 2022/109 na nulu dok se čeka znanstveni savjet za to razdoblje. ICES će savjet za taj stok objaviti tek u lipnju 2022. Kako bi se omogućio kontinuitet ribolovnih aktivnosti dok se ne utvrdi konačni TAC na temelju najnovijeg znanstvenog savjeta, trebalo bi utvrditi privremeni TAC od 10 061 tone za srpanj, kolovoz i rujan 2022. na temelju ulova u trećem tromjesečju 2021.

Unija i Norveška dogovaraju konačne ribolovne mogućnosti za sjevernu kozicu u zoni ICES-a 3a. Unija, Norveška i Ujedinjena Kraljevina dogovaraju ribolovne mogućnosti za papalinu u zoni ICES-a 3a te u zoni ICES-a 2a i na potpodručju ICES-a 4 za razdoblje od 1. srpnja 2022. do 30. lipnja 2023. Unija i Ujedinjena Kraljevina dogovaraju konačne ribolovne mogućnosti za papalinu u zonama ICES-a 7d i 7e. Savjet Međunarodnog vijeća za istraživanje mora (ICES) za te TAC-ove objavljen je 9. svibnja. Ribolovne mogućnosti za te TAC-ove stoga su označene s pm do ishoda tih savjetovanja. Čim ishod tih savjetovanja bude poznat, Vijeću će se podnijeti neslužbeni dokumenti službi Komisije u kojima se utvrđuju relevantne ribolovne mogućnosti. Vijeće bi zatim trebalo utvrditi relevantne ribolovne mogućnosti.

Uredbom (EU) 2022/109 utvrđen je privremeni ukupni dopušteni ulov (TAC) za sjevernu kozicu (Pandalus borealis) u zoni ICES-a 3a (Kattegat/Skagerrak) za razdoblje od 1. siječnja do 31. prosinca 2022. do objave konačnog savjeta ICES-a. Nadalje, Uredbom 2022/109 privremeni TAC-ovi za papalinu u zoni ICES-a 3a (Kattegat/Skagerrak), zoni 2a (Norveško more) i na potpodručju 4 (Sjeverno more) utvrđeni su na nulu za razdoblje od 1. srpnja 2022. do 30. lipnja 2023. do objave savjeta ICES-a. Osim toga, Uredbom (EU) 2022/109 utvrđen je privremeni TAC za papalinu u zonama ICES-a 7d i 7e (kanal La Manche) za razdoblje od 1. siječnja 2022. do 30. lipnja 2022. do objave savjeta ICES-a.

Papalina je kratkoživuća vrsta. Stoga bi ribolovne mogućnosti trebalo odrediti brzo nakon objave savjeta ICES-a izdanog 9. svibnja kako bi se omogućio početak ribolova. Ribolov će započeti 1. srpnja 2022. ICES od travnja 2019. izdaje jedinstveni savjet za papalinu u zoni ICES-a 3a (Kattegat/Skagerrak) s jedne strane, i za papalinu u zoni ICES-a 2a (Norveško more) i na potpodručju ICES-a 4 (Sjeverno more) s druge strane, jer se smatraju jednim biološkim stokom, iako je njihovo upravljanje i dalje podijeljeno na dva područja. ICES je 2022. promijenio datum objave svojeg savjeta za papalinu u zonama 7d i 7e (kanal La Manche) kako bi ga uskladio sa savjetom za papalinu u zoni ICES-a 3a (Kattegat/Skagerrak), zoni ICES-a 2a (Norveško more) i na potpodručju ICES-a 4 (Sjeverno more), kako bi se bolje uskladio s ribolovnom sezonom te kako bi se u procjenu uključili najnoviji podaci iz istraživanja.

Na svojem godišnjem sastanku 2021. IOTC je donio revidirana ograničenja ulova za žutoperajnu tunu, koja više nisu ograničena na plivaričare, i sada uključuju sve alate uključene u ribolov žutoperajne tune. Uredbom (EU) 2022/109 ta su revidirana ograničenja ulova prenesena u pravo Unije. Nakon godišnjeg sastanka Komisija je provela tehnička savjetovanja s predmetnim državama članicama kako bi se postigao dogovor o ključu Unije za unutarnju raspodjelu žutoperajne tune koji uključuje sve ribolovne alate. Međutim, predmetne države članice do ožujka 2022. nisu postigle dogovor o konačnom ključu za raspodjelu. U tom kontekstu i uzimajući u obzir potrebu da se floti Unije koja djeluje na području IOTC-a osiguraju ribolovne mogućnosti, za prvu polovinu 2022. Uredbom (EU) 2022/109 državama članicama dodijeljen je početni dio (50 %) kvote Unije za žutoperajnu tunu na području IOTC-a za 2022.

2022/0182 (NLE)

Prijedlog

UREDBE VIJEĆA

o izmjeni Uredbe (EU) 2022/109 o utvrđivanju ribolovnih mogućnosti za 2022. za određene riblje stokove i skupine ribljih stokova koje se primjenjuju u vodama Unije te, za ribarska plovila Unije, u određenim vodama izvan Unije

VIJEĆE EUROPSKE UNIJE,

uzimajući u obzir Ugovor o funkcioniranju Europske unije, a posebno njegov članak 43. stavak 3.,

uzimajući u obzir prijedlog Europske komisije,

budući da:

(1)Uredbom Vijeća (EU) 2022/109 utvrđene su ribolovne mogućnosti za 2022. za određene riblje stokove i skupine ribljih stokova koje se primjenjuju u vodama Unije te, za ribarska plovila Unije, u određenim vodama izvan Unije.

(2)Uredbom (EU) 2022/109 utvrđuje se privremeni ukupni dopušteni ulov („TAC”) za sjevernu kozicu (Pandalus borealis) u zoni ICES-a 3a (Kattegat/Skagerrak) do objave konačnog znanstvenog savjeta Međunarodnog vijeća za istraživanje mora („ICES”). Konačni TAC za taj stok trebalo bi utvrditi u skladu s tim konačnim savjetom i ishodom savjetovanja između Unije i Norveške.

(3)Uredbom (EU) 2022/109 utvrđuju se privremeni TAC-ovi jednaki nuli za papalinu (Sprattus sprattus) u zoni ICES-a 3a (Kattegat/Skagerrak) i zoni ICES-a 2a (Norveško more) te na potpodručju ICES-a 4 (Sjeverno more) za razdoblje od 1. srpnja 2022. do 30. lipnja 2023. do objave relevantnog znanstvenog savjeta ICES-a. Konačne TAC-ove za ta područja upravljanja trebalo bi utvrditi u skladu s tim savjetom i ishodom savjetovanja među Unijom, Norveškom i Ujedinjenom Kraljevinom.

(4)Uredbom (EU) 2022/109 utvrđuje se privremeni TAC za papalinu u zonama ICES-a 7d i 7e (kanal La Manche) za razdoblje od 1. siječnja do 30. lipnja 2022. do objave relevantnog znanstvenog savjeta ICES-a za razdoblje od 1. srpnja 2022. do 30. lipnja 2023. U 2022. ICES je objavio svoj savjet 9. svibnja 2022. Konačni TAC za taj stok trebalo bi utvrditi u skladu sa savjetom i ishodom savjetovanja između Unije i Ujedinjene Kraljevine.

(5)TAC za inćuna (Engraulis encrasicolus) na potpodručjima ICES-a 9 i 10 te u vodama Unije na području CECAF-a 34.1.1. za razdoblje od 1. srpnja 2022. do 30. lipnja 2023. utvrđen je Uredbom (EU) 2022/109 na nulu dok se čeka znanstveni savjet za to razdoblje. ICES će savjet za taj stok objaviti u lipnju 2022. Kako bi se omogućio kontinuitet ribolovnih aktivnosti dok se ne utvrdi konačni TAC na temelju najnovijeg znanstvenog savjeta, trebalo bi utvrditi privremeni TAC od 10 061 tone za srpanj, kolovoz i rujan 2022. na temelju ulova u trećem tromjesečju 2021.

(6)Uredbom (EU) 2022/109 u pravo Unije uvedena su revidirana ograničenja ulova za žutoperajnu tunu (Thunnus albacares) na području nadležnosti IOTC-a („Komisija za tunu u Indijskom oceanu”). Revidirana ograničenja ulova više se ne odnose samo na plivaričare te sada uključuju sve alate koji se koriste u ribolovu žutoperajne tune. Nadalje, s obzirom na to da među predmetnim državama članicama još nije postignut dogovor o najprikladnijem načinu za dijeljenje revidiranih ograničenja ulova, za prvu polovinu 2022. Uredbom Vijeća (EU) 2022/109 državama članicama dodijeljen je početni dio (50 %) kvote Unije za žutoperajnu tunu na području IOTC-a za 2022.

(7)Preostali dio kvote Unije za žutoperajnu tunu na području IOTC-a za 2022. trebalo bi stoga dodijeliti u skladu s ishodom rasprava među predmetnim državama članicama o dijeljenju kvote Unije za taj stok prije kraja razdoblja primjene početne dodjele 30. lipnja 2022.

(8)Uredbu (EU) 2022/109 trebalo bi stoga na odgovarajući način izmijeniti.

(9)Ograničenja ulova predviđena Uredbom (EU) 2022/109 primjenjuju se od 1. siječnja 2022. Stoga bi se i odredbe uvedene ovom Uredbom koje se odnose na ograničenja ulova trebale primjenjivati od tog datuma. Takva retroaktivna primjena ne utječe na načela pravne sigurnosti i zaštite opravdanih očekivanja jer su dotične ribolovne mogućnosti povećane ili još nisu iscrpljene. S obzirom na hitnost izbjegavanja prekidâ ribolovnih aktivnosti, ova bi Uredba trebala stupiti na snagu sljedećeg dana od dana objave u Službenom listu Europske unije,

DONIJELO JE OVU UREDBU: